
			Per a la meva meravellosa mare,

			 també és una àvia gàngster

			BEN

			El nostre heroi és un noi de dotze anys que ha viscut una aventura extraordinària. Amb l’ajuda de la seva àvia, disfressada de Gat Negre, va estar a punt de robar les joies de la Corona de la Torre de Londres. No obstant això, els seus dies com a lladre de joies internacional s’han acabat. Ara en Ben se centra en el seu gran somni: convertir-se en llauner. 

			MARE

			De dia, la Linda treballa en un saló de manicura. De nit, és una superfanàtica dels balls de saló. El seu programa preferit de la televisió és Senzillament estrelles del ball. Hi ha un ballarí professional que li encanta. Es diu Flavio Flavioli, i la mare ha convertit casa seva en una mena de santuari dedicat a ell. La Linda està obsessionada perquè el seu únic fill, en Ben, s’oblidi del somni de ser llauner i es converteixi en una estrella del ball com en Flavio. 

			PARE

			El pare és guarda de seguretat al supermercat del barri. En Pete no és pas cap heroi —en els últims deu anys només ha enxampat un pispa, i era un avi amb caminador que se n’anava amb unes capses de margarina—, però també li encanten els balls de saló. L’afició li ve de la seva dona, i tots dos assagen passos de ball per tota la casa. 

			RAJ

			En Raj és el botiguer més estimat de la ciutat. Regenta el curiós i desordenat quiosc del barri, però tothom hi va per gaudir de les seves ofertes magnífiques i de les llaminadures caducades. En Raj sempre ha sigut un bon amic d’en Ben, sobretot d’ençà que aquest darrer va perdre l’àvia, i en tot moment està disposat a animar el noi amb algun acudit o amb una xocolatina de franc.

			SENYOR PARKER

			El senyor Parker, el veí tafaner, és un comandant retirat i ara dirigeix el grup de Vigilància Veïnal, Secció Atrotinats. És un conjunt de gent gran del barri que s’ha unit per vigilar que no hi hagi lladres, però el senyor Parker el fa servir com a excusa per espiar tothom. I precisament una de les persones en qui té l’ull posat és en Ben. El veí tafaner estava convençut que el noi i la seva àvia havien robat les joies de la Corona, però ningú no se’l va creure. Ara, el senyor Parker està disposat a venjar-se’n! 

			FLAVIO FLAVIOLI

			En Raj és el botiguer més estimat de la ciutat. Regenta el curiós i desordenat quiosc del barri, però tothom hi va per gaudir de les seves ofertes magnífiques i de les llaminadures caducades. En Raj sempre ha sigut un bon amic d’en Ben, sobretot d’ençà que aquest darrer va perdre l’àvia, i en tot moment està disposat a animar el noi amb algun acudit o amb una xocolatina de franc.


		  

		[image: imagen]

		  

			
			EDNA

			En Ben va conèixer l’Edna a l’enterrament de l’àvia. És la cosina de l’àvia. L’Edna va quedar encisada amb en Ben, i durant l’últim any s’han fet molt amics. El noi va cada diumenge a la residència d’avis on viu l’Edna per berenar, fer una partida de Scrabble i xerrar dels vells temps. 

			LA BIBLIOTECÀRIA

			Aquesta senyora ha treballat a la biblioteca tota la seva vida. Desconfia d’en Ben, i sempre que el noi va a la biblioteca, ella no li treu els ulls de sobre. 

			LA REINA

			A la reina no li calen presentacions. Va conèixer en Ben i la seva àvia la nit que van intentar robar les SEVES joies de la Corona de la Torre de Londres. La reina va quedar tan commoguda pel seu vincle especial que els va perdonar immediatament.

			MAJORDOM EL MAJORDOM

			El senyor Majordom és el majordom del palau de Buckingham, amb aquest nom tan apropiat. Més vell que l’anar a peu, ha servit lleialment la reina d’ençà que aquesta era una nena. 

			AGENT DE POLICIA FUDGE

			En Ben i l’àvia van conèixer l’agent de policia Fudge quan anaven a robar les joies de la Corona. El policia els va aturar quan l’àvia circulava amb la seva escúter de mobilitat reduïda per l’autopista. Van aconseguir enredar-lo, i l’home va acabar acompanyant-los amb cotxe fins a la Torre de Londres!

			MILLICENT

			És el nom de l’escúter de l’àvia d’en Ben. L’hi va deixar com a herència, perquè sabia que al noi li agradava molt. Ara la té guardada al garatge.

			—Cols? —va dir una veu darrere d’en Ben. 

			El noi era al cementiri, dret davant de la làpida de l’àvia. Feia un any que s’havia mort, i en Ben li havia anat a portar un pom de cols ben bonic per commemorar-ho. 

			En Ben es va girar. Era una cara familiar. L’Edna, la cosina de l’àvia. L’havia conegut el dia del funeral, per les festes de Nadal de l’any anterior, i de seguida havien fet amistat. Ara, un cop per setmana, en Ben anava a la seva residència d’avis per xerrar-hi una estona, sovint de l’àvia, i per ajudar-la amb qualsevol problema de lampisteria, motiu pel qual era superpopular entre la gent de la residència. 

			L’Edna era ben bé una àvia de manual. 

			—Oh, hola, Edna —va contestar en Ben—. Què hi fas, aquí? 

			La dona duia una rosa vermella a la mà i un somriure trist a la cara. 

			—Mira, és que vinc un cop per setmana a deixar una rosa a la tomba del meu marit. Com és que portes un pom de cols? 

			—És per a l’àvia. És que li encantaven. 

			L’Edna es va quedar pensativa. 

			—Ai, sí. Me’n recordo de la fressa que feien quan venia a prendre el te. 

			—Les cols no parlen! 

			—No. És que em refereixo al soroll que feien els pets de la teva àvia després de menjar-ne. Com... 

			—Com un ànec clacant! —va exclamar en Ben. 

			—Exacte, jo no ho hauria pas sabut descriure millor, noi! 

			—QUAC! QUAC! QUAC! —va imitar en Ben, movent-se feixugament pel camí mentre pronunciava un quac a cada pas. 

			Tots dos es van posar a riure. 

			—HA! HA! HA!

			Una llàgrima li va rodolar per la galta. En Ben no estava segur de si era una llàgrima de felicitat o de pena. Segurament una mica de les dues coses. La mort de l’àvia l’havia afectat molt, a en Ben. Malgrat la diferència d’edat, estaven més units que ningú més a la família. Quan l’àvia es va morir, a en Ben li va semblar que el món pararia de girar. Però no va ser així. Simplement, la vida va continuar amb normalitat, i en Ben va anar fent les coses de sempre, com ara: 

			Rentar-se les dents... 

			Anar a l’escola... 

			Dutxar-se... 

			Fer els deures... 

			I llegir EL SETMANARI DEL LLAUNER. 

			Però sempre la trobava a faltar. Sense l’àvia, era com si li faltés una part d’ell mateix. 

			—No sé per què ploro —va dir, somicant. 

			L’Edna es va treure el mocador brut de dins la màniga i li va eixugar la cara. 

			—Perquè l’estimaves. Estar trist és el preu que pagues per l’amor. I et ben asseguro que tu eres la nineta dels seus ulls! T’adorava, Ben. Mai no es cansava de parlar de tu! 

			El noi va alçar la vista al cel. 

			—Creus que ara l’àvia ens mira des d’allà dalt? 

			—Segur que sí —va contestar l’Edna—. I molt orgullosa, m’imagino, de veure el jovenet amable en què t’estàs convertint, sempre pendent de mi i ajudant-me amb els problemes de lampisteria. 

			—L’àvia era una persona molt especial. No era una àvia normal i corrent. Era la meva... 

			En Ben va dubtar. Estava a punt de dir «àvia gàngster»! 

			—La teva què, rei? —va preguntar l’Edna. 

			—Res —va mussitar en Ben. Havia de guardar el secret de l’àvia. No podia revelar-lo ni a la seva millor amiga, l’Edna. Ningú més no sabia res sobre la doble vida de l’àvia com a lladre de joies internacional, amb el sobrenom de GAT NEGRE. Bé, ningú més a part de Sa Majestat la reina, que els va enxampar intentant robar les joies de la Corona aquella fatídica nit a la Torre de Londres. 

			—Estaves a punt de dir-me alguna cosa, maco... 

			—Potser un altre dia —va contestar en Ben—. Et vindré a veure diumenge, a l’hora de sempre. 

			—Ja tindré l’SCRABBLE a punt! I no et descuidis dels caramels de menta! 

			—No pateixis! 

			Mentre en Ben marxava del cementiri, l’Edna se’l mirava somrient i li va fer adeu amb la mà. Després, va anar a deixar la rosa vermella a la tomba del seu difunt marit. 

			Just en aquell moment, en Ben va veure un gat [image: ]negre que sortia sigil·losament de darrere la làpida de l’àvia. 

			Es movia com una pantera. El gat es va girar, va mirar directament el noi i va miolar. 

			—MEU! 

			En Ben es va ajupir per acariciar el gat, però l’animal va desaparèixer tan ràpid com havia aparegut. Va saltar per sobre del petit mur de pedra que envoltava el cementiri i després, amb un 

			DING! 

			La campaneta de la porta va ressonar quan en Ben va entrar al quiosc. 

			—Ah, Ben! El meu client preferit! —va anunciar amb veu alegre l’home de darrere el taulell. En Raj era com una d’aquelles gominoles en forma de ninotet, però de mida gegant: sempre somrient i amb una fina capa de sucre. 

			—Hola, Raj! —va contestar en Ben—. Que tens EL SETMANARI DEL LLAUNER? 

			—Deixa’t estar de tubs i cisternes i claus de pas! —va exclamar l’home—. Que no has vist la notícia? 

			—Quina notícia? 

			—La notícia notícia! 

			—Quina notícia notícia?

			—La notícia notícia notícia! 

			—Quina notícia notícia notícia? 

			—La màscara de Tutankamon... —en Raj va fer una pausa dramàtica—, l’han robat! 

			Era la notícia de portada del diari. 

			—Aquesta màscara deu valdre milions! —va exclamar en Ben. 

			—Bilions! 

			—Trilions? 

			—Esquilions! 

			—Els esquilions són una quantitat real? —va preguntar en Ben. 

			—No n’estic segur. Però una milionada, sí. 

			DING!, va tornar a sonar la campaneta de la porta. Immediatament, tots dos es van girar i van veure que la porta era oberta, però no hi havia ningú. 

			—Qui ha sigut? —va mussitar en Ben. 

			—Ningú —va respondre en Raj. 

			—No pot ser que no hagi sigut ningú. 

			—No he pas vist cap persona entrant ni sortint. 

			—Doncs qui ha sigut? 

			—Una ràfega de vent —va dir en Raj, mentre s’acostava a la porta per tancar-la. 

			Mentrestant, en Ben examinava els passadissos de la botiga, però no hi va veure ningú. 

			Va abaixar més el to de veu. 

			—Així, qui l’ha robat, la màscara de Tutankamon? 

			—No se sap pas. Però el lladre ha sigut prou agosarat per deixar fins i tot una pista. 

			—Quina mena de pista? 

			—Segons el que han dit per la ràdio, es veu que el lladre ha lletrejat una pista amb peces de l’SCRABBLE a l’escena del crim. 

			El noi va fer uns ulls com unes taronges. L’SCRABBLE sempre havia sigut el joc preferit de l’àvia. 

			—I què deien les lletres de l’SCRABBLE? 

			—MEU! 

			—Meu? 

			—Meu! Com un gat: MEU! 

			En Ben va quedar atònit i en silenci. Allò semblava ben bé una pista de la identitat del lladre. 

			—Estàs bé, Ben? —va preguntar en Raj. 

			—Sí, sí —va mentir. 

			—Estàs molt blanc! —En Raj va córrer d’una banda a l’altra de la botiga—. Té, ensuma aquests caramels de menta extraforta, a veure si et refàs una mica! 

			L’home va acostar la bossa al nas del noi, i en Ben va fer una llarga inspiració mentolada. 

			—És impossible —va murmurar en Ben. 

			—El què és impossible? 

			—No pot ser veritat! 

			—Doncs ho és! Mira! També surt a la tele! 

			Tot seguit, en Raj va prémer el botó del petit televisor en blanc i negre que tenia al prestatge de darrere del taulell. Va aparèixer la imatge parpellejant. 

			En aquell moment, el presentador anunciava: «I ara, les notícies d’última hora. S’ha produït un fet increïble. La màscara de Tutankamon...». 

			—Oh, Déu meu! La deuen haver trobat! —va exclamar en Raj. 

			«... encara està desapareguda...». 

			—No sé per què es molesten a repetir-ho —va rondinar en Raj apagant el televisor. 

			En Ben s’havia quedat pensatiu. El robatori d’un artefacte molt valuós d’un museu estrictament vigilat tenia totes les empremtes del GAT NEGRE. Qui més, a part d’un llegendari lladre de joies internacional, podia fer un cop tan agosarat com aquell? Fins i tot les peces de l’SCRABBLE lletrejaven [image: ]. Això no era una pista. Era una burla que deia a la policia: «No m’atrapareu!». 

			Però —i aquest era un GRAN PERÒ[1]— el lladre no podia ser l’àvia gàngster. Feia un any que s’havia mort. 

			Per tant, allò era un ENIGMA GEGANT i en Ben volia resoldre’l tant sí com no. 

			—Ben, te’n recordes que fa un any van deixar aquelles joies tan valuoses davant la porta d’aquella botiga del barri? —va preguntar en Raj. 

			—A dins d’una caixa de galetes! I tant que me’n recordo —va contestar el noi. 

			Eren les joies que va trobar una nit a la cuina de l’àvia. Un descobriment que havia posat en marxa tota l’aventura! 

			L’àvia li havia jurat que tot plegat era quincalla sense cap mena de valor i que ella no era el GAT NEGRE. 

			Però havia sigut un DOBLE ENGANY! 

			Les joies va resultar que valien milions, i tots els diners es van destinar a ajudar la gent gran. L’àvia realment havia sigut una autèntica GÀNGSTER! 

			—Va córrer el rumor per tota la ciutat que les joies devien provenir del botí d’algun lladre de fama mundial! —va dir en Raj—. Un lladre de qui ningú no sabia el nom! 

			—Home, doncs així no era pas tan famós. 

			—No et facis l’espavilat, saperut! 

			—Es diu «saberut»! 

			—Mira, s’han acabat les ofertes especials per a tu! 

			—De totes maneres, el robatori de la màscara de Tutankamon no pot ser obra del mateix lladre. 

			—I com ho saps, això, tu? —va dir una veu darrere seu. 

			En Ben es va girar espantat. Es va trobar cara a cara amb el seu enemic tafaner. 

			 —Senyor Parker! 

			 —va exclamar. 

			El senyor Parker era la persona més tafanera que hagi existit mai. Era un comandant retirat i ara dirigia el grup de Vigilància Veïnal, Secció Atrotinats. Estava format per una colla de gent gran del barri que s’havia unit per vigilar que no hi hagués lladres, però el senyor Parker ho feia servir com a excusa per espiar absolutament tothom. 

			El senyor Parker va estar a punt de buscar a en Ben i la seva àvia un munt de problemes quan van intentar robar les joies de la Corona. Aquella nit, el senyor Parker havia acabat humiliat per la policia, que no es va creure la seva història. En Ben i l’àvia n’havien sortit indemnes, però d’ençà d’aquell dia el senyor Parker tenia una TÍRRIA ENORME AL NOI. Estava decidit a veure finalment en Ben desemmascarat com a cervell del crim. 

			—He dit —va puntualitzar el veí tafaner amb la seva veu nasal— que com és que saps tantes coses sobre el robatori de la màscara de Tutankamon. 

			—Eeeh... —va fer en Ben—. Jo no sé res! 

			—Acabes de dir que sí! 

			—Ah, sí? 

			—SÍ! 

			—Ai, senyor Parker! —va començar en Raj, girant-se cap a l’home—. El meu client menys preferit! 

			El senyor Parker duia el seu habitual barret aplanat, impermeable i sabates marrons més que polides. Amb aquella benvinguda d’en Raj, la seva CARA DE POMES AGRES es va AGRIR una mica més. 

			—Mmm —va fer el senyor Parker. No va quedar clar què volia dir amb això, però va sonar com una desaprovació—. T’hauria de denunciar! 

			—Per què? —va preguntar el quiosquer. 

			—Per vendre xocolatines caducades! —va exclamar el senyor Parker, alçant una xocolatina que havia agafat del taulell. 

			—Deixi-m’ho veure! —li va etzibar en Raj, arrabassant-li la xocolatina de les mans. 

			El quiosquer va examinar l’embolcall. 

			—Només fa deu anys que va caducar! Es pot menjar perfectament! 

			Un somriure sinistre va aparèixer a la cara del senyor Parker. 

			—Molt bé, doncs, menja-te-la tu, Raj! 

			—Jo? 

			—Sí! Tu! 

			En Raj va llançar una mirada de pànic a en Ben. Necessitava ajuda. El noi va arronsar les espatlles. En Raj va brandar el cap i va desembolicar la xocolatina. 

			—Té tant de temps que la xocolata s’ha tornat blanca! —va exclamar el senyor Parker. 

			—Ja ho ha de ser, de blanca —va mentir en Raj—. Està feta de xocolata blanca. 

			—A l’embolcall diu «xocolata negra» —va afegir en Ben, amb innocència. 

			—No m’ajudes gens, així, Ben! —va remugar en Raj, i tot seguit va fer una mossegadeta a la punta de la xocolatina florida. 

			—La xocolata es torna blanca com la caca de gat resseca? —va preguntar en Ben. 

			—No m’ajudes gens ni mica, noi! 

			—MENJA! —va ordenar el senyor Parker. 

			El pobre Raj tenia llàgrimes als ulls mentre es menjava, amb penes i treballs, la xocolatina seca i florida que havia caducat feia tants anys. Però mentre mastegava, de manera inesperada, va començar a fruir d’aquell gust àcid. 

			—Mmm! La veritat és que és deliciosa! Una anyada excel·lent! Tasti-la, sisplau! 

			Això va fer enrabiar el senyor Parker. 

			—Tant me fa la xocolatina! Ben, m’has de dir tot el que sàpigues sobre el robatori d’ahir a la nit. Perquè el robatori de la màscara de Tutankamon té tots els trets distintius d’un dels delictes de la gàngster de cabells blancs: la teva àvia! O més aviat potser hauria de dir... del seu CÒMPLICE! 

			En Ben es va empassar saliva. 

			—No sé pas què vol dir. 

			—Saps perfectament què vull dir, Benjamin Herbert. 

			En Raj va alçar la mà enlaire. 

			—No tinc ni idea de què esteu dient! 

			El senyor Parker va entretancar els ulls. 

			—A veure, bestiola infecta —va dir, adreçant-se a en Ben—. On eres ahir al vespre? 

			—Al lavabo de casa arreglant la cadena del vàter! —li va etzibar en Ben. 

			—Arreglant la cadena del vàter! Quina bajanada! 

			—No és cap bajanada. És veritat! 

			—Tens una coartada? 

			—Una què? 

			—Algú que pugui confirmar on eres! —va tronar el senyor Parker. 

			—Només el vàter. I els vàters no parlen. 

			—El meu sí! —va intervenir en Raj—. Precisament ahir al vespre juraria que va gemegar de dolor quan m’hi vaig asseure! 

			—Un robatori audaç a mitja nit perpetrat per

			
			
			
			
			
			
			
			
			
			
			
			
			
			
			
			
			
			
		  
		
		  
			
		  
		
		  
			
		  
		
		  
			
		  
		
		  
			
		  
		
		  
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			

		

	


Torna l’àvia gàngster!

Humor i aventures de la mà de l'autor número 1



L'àvia d'en Ben era la millor: no només era una gran cuinera de sopa de col... sinó que, de nit, en secret i amb el sobrenom de Gat Negre, era la lladre de joies més gran de la història!



Ara l'àvia d'en Ben ja no hi és, però, de sobte, passa una cosa inexplicable:



- Algú està robant els tresors més especials del món.



- Totes les pistes apunten al Gat Negre.



Però... això és impossible, oi?



Ha arribat l'hora que en Ben resolgui el misteri! 



No et perdis el segon llibre de l'àvia més divertida del món!



David Williams va néixer a Londres el 1971 i combina la seva faceta d'actor amb la d'escriptor de novel·les per joves. A dia d'avui ja ha publicat sis novel·les, amb les que ha guanyat el suport del públic i de la crítica, convertint-se en l'autor juvenil més venut del moment al Regne Unit. La premsa ja l'ha batejat com el «Roald Dahl del segle XXI».

